# ВЪТРЕШНИ ПРАВИЛА

**ЗА ФУНКЦИИТЕ И ОРГАНИЗАЦИЯТА НА ДЕЙНОСТТА**

**НА СПЕЦИАЛИЗИРАНИЯ ЕКСПЕРТЕН СЪВЕТ**

**ПО МАРКОИЗДАВАНЕ**

**(консолидирана версия, съгласно Заповед № РД-08-378 от 04.07.2012 г.**

**на министъра на транспорта, информационните технологии и съобщенията и Заповед № РД-08-399 от 02.09.2024 г. на министъра на транспорта и съобщенията)**

**Раздел І**

**ОБЩИ ПОЛОЖЕНИЯ**

**Чл. 1.** Правилата определят състава, функциите, устройството, организацията на дейността и финансирането на Специализирания експертен съвет по маркоиздаване, наричан за краткост Съвета.

**Чл. 2.** Съветът подпомага дейността на министъра на транспорта и съобщенията по издаването на пощенски марки, на пощенски продукти и на специални пощенски печати.

**Раздел II**

# СЪСТАВ НА СПЕЦИАЛИЗИРАНИЯ ЕКСПЕРТЕН СЪВЕТ

**ПО МАРКОИЗДАВАНЕ**

 **Чл. 3.** (1) Съветът се състои от 9 до 12 члена, включително председател, заместник-председател и секретар.

(2)Председателят е държавен служител на ръководна длъжност в Министерството на транспорта и съобщенията (МТС).

 (3) Заместник-председателят и секретарят са служители от специализираната администрация на МТС, в чиито функции е дейността по маркоиздаването.

(4)Членове на Съвета са двама представители на администрацията на пощенския оператор със задължение за извършване на универсалната пощенска услуга, единият от които - на СП „Българска филателия и нумизматика”.

(5)Останалите членове на Съвета са художници, изявени дейци на културата, изкуствознанието и филателното колекциониране.

(6)Съветът се назначава със заповед на министъра на транспорта и съобщенията за срок от две години. Броят на последователните мандати за членовете на Съвета по ал. 5 е два.

(7)Съветът може да кани на заседанията си и специалисти от други области на обществения и икономическия живот, които не са негови членове, за да се произнесат по въпроси, които са от тяхната компетентност. Тези специалисти участват в заседанията без право на глас.

# Раздел ІІI

**ФУНКЦИИ НА СПЕЦИАЛИЗИРАНИЯ ЕКСПЕРТЕН СЪВЕТ**

**ПО МАРКОИЗДАВАНЕ**

 **Чл. 4.** (1)Съветът разглежда и обсъжда постъпилите предложения за издаване на пощенски марки, на пощенски продукти и на специални пощенски печати.

(2) Съветът определя темите за включване в годишните тематични планове за издаване на пощенски марки, на пощенски продукти и на специални пощенски печати, като взема предвид най-малко три от следните критерии:

1. да популяризират развитието на обществото в областта на науката, културата, изкуството, икономиката, техниката, спорта и др.;

 2. да популяризират международното сътрудничество, свободата, сближаването между народите;

3. да отразяват събития и/или техни годишнини, които имат висока обществена, национална или световна значимост;

4. да отразяват кръгли годишнини, кратни само на числото 25, от рождението на значими личности с принос за развитието на обществото, науката, културата, изкуството, икономиката, техниката, спорта, утвърждаването на националната идентичност или да отразяват кръгли годишни, кратни само на числото 25 от основаването на национални и международни организации, институции и събития от национална и международна значимост и др.;

5. да са привлекателни и да удовлетворяват пощенските и филателните потребности, свързани с използването, разпространението и колекционирането на пощенските марки и пощенските продукти;

6. да се вписват в тематичните раздели на годишните тематични планове - "България - наша родина", "България и Европа", "България и светът", "Фауна", "Космос", "Спорт" и др.;

7. да не бъдат свързани с въпроси, събития или личности, които биха предизвикали обществено напрежение, политически пристрастия, спорове или разделение, да не подтикват към расизъм, дискриминация и други обществено неприемливи явления;

8. да не бъдат свързани с извършването на търговска реклама в полза на физически или юридически лица.

 **Чл. 5.** (1)Съветът участва в изпълнението на годишните тематични планове за издаване на пощенски марки, на пощенски продукти и на специални пощенски печати, като:

1.обсъжда всички постъпили предложения и определя с решение художниците и консултантите, на които се възлага изпълнението на проектите и на консултантската дейност за изданията;

 2. определя с решение възнаграждението за консултантската дейност, отчитайки темата и вида на съответното издание;

3. разглежда, обсъжда и взема решения относно проектите за пощенски марки, за пощенски продукти и за специални пощенски печати, представени от художниците, и рецензиите, изготвени от консултантите;

4.разглежда, приема или отхвърля и оценява оригиналите на проектите за пощенски марки, за пощенски продукти и за специални пощенски печати.

 (2) Съветът определя художниците по ал. 1, т. 1 при спазване на следните критерии:

 1. професионални качества и творческа ориентация, съответстваща на изискванията към художествения проект, свързани със спецификата на темата на изданието;

 2. творчески способности за създаване на художествени проекти под формата на миниатюри с размера на пощенска марка.

 (3) Съветът определя консултантите по ал. 1, т. 1 въз основа на постъпилите по негово искане предложения от институциите, които имат компетентност, свързана с темата на изданието.

 (4) На един художник може да се възлага за една календарна година изработване на проекти най-много по две теми от годишните тематични планове за издаване на пощенски марки, на пощенски продукти и на специални пощенски печати.

 **Чл. 6.** Съветът разглежда, обсъжда и се произнася и по други въпроси, свързани с издаването и пускането в употреба на пощенски марки, на пощенски продукти и на специални пощенски печати.

 **Чл. 7.** Въз основа на решенията на Съвета по чл. 5, т. 1 и 2 министърът на транспорта и съобщенията или упълномощено от него лице сключва договори с художниците и с консултантите за изработване на проектите за пощенски марки, за пощенски продукти и за специални пощенски печати, както и за извършване на консултантската дейност по тях.

## Раздел ІV

**УСТРОЙСТВО И ОРГАНИЗАЦИЯ НА ДЕЙНОСТТА НА**

**СПЕЦАЛИЗИРАНИЯ ЕКСПЕРТЕН СЪВЕТ ПО МАРКОИЗДАВАНЕ**

 **Чл. 8.** Председателят на Съвета:

 1. свиква и ръководи заседанията на Съвета;

2. подписва всички документи, приети от Съвета, или свързани с неговата дейност;

3. прави предложения пред министъра на транспорта и съобщенията за промени в състава на Съвета, преди изтичане на срока по чл.3, ал. 6, в случаите на:

а) прекратяване на трудовите/служебните правоотношения на служителите – членове на Съвета от МТС;

б) писмено мотивирано предложение от пощенския оператор със задължение за извършване на универсалната пощенска услуга за промяна на неговите представители в състава на Съвета;

в) системни неоснователни отсъствия от провежданите заседания;

г)писмена молба на член на Съвета за прекратяване на неговото участие;

д)трайна невъзможност за участие в дейността на Съвета;

е)смърт на член на Съвета;

ж)други непреодолими причини;

4. отговаря за цялостната дейност на Съвета.

 **Чл. 9.** Заместник-председателят на Съвета:

1. подготвя със съдействието на секретаря и докладва на председателя всички документи, свързани с дейността на Съвета;

2. представя пред Съвета за разглеждане и обсъждане проектите, рецензиите и всички други материали, необходими за неговата дейност;

 **3.** при отсъствие на председателя поема изцяло неговите функции.

 **Чл. 10.** Секретарят на Съвета:

1. извършва техническата подготовка на заседанията на Съвета и води протоколи от тези заседания;

2. приема от изпълнителите одобрените от Съвета оригинали на проекти, както и писмените рецензии на консултантите;

3. при отсъствие на председателя и заместник-председателя ръководи заседанията на Съвета.

 **Чл. 11.** (1) Заседанията на Съвета са редовни, ако присъстват най-малко половината плюс един от неговите членове.

(2) Съветът приема решенията си с явно гласуване и с квалифицирано мнозинство (2/3) от присъстващите членове.

(3) За всяко заседание на Съвета се води протокол, който се съставя в два екземпляра и се подписва от всички присъствали членове. Единият екземпляр от протокола се съхранява от секретаря на Съвета, а другият се предава в дирекция „Финанси”.

 **Чл. 12.** (1) Членове на Съвета – художници и изкуствоведи, могат да бъдат изпълнители или консултанти на проекти за издаване на пощенски марки, на пощенски продукти и на специални пощенски печати, по предложение на Съвета, но не повече от един път в рамките на една календарна година през времето на техния мандат.

 (2) В случаите по ал. 1 съответният член на Съвета не участва при вземането на решение по чл. 14, ал. 1, както и не присъства при действията по чл. 15.

## Раздел V

## ПРЕДАВАНЕ, ОДОБРЯВАНЕ И ОЦЕНЯВАНЕ НА ПРОЕКТИ

 **Чл. 13.** Изработените от изпълнителите проекти и писмените рецензии на консултантите се предават на секретаря на Съвета.

 **Чл. 14.** (1) Съветът разглежда представените проекти и рецензии, провежда дискусия с изпълнителите на проектите и с консултантите и взема едно от следните решения:

1. одобрява представените проекти;

2. прави конкретни бележки и определя срок за отразяването им в проектите, след което същите се предават по реда на чл. 13 от настоящите правила;

3. отхвърля представените проекти и изисква представянето на нови;

4. отхвърля представените проекти и прави предложение за възлагане изпълнението им на друг художник.

(2)Решението наСъвета се записва в протокола от заседанието.

 **Чл.** **15.** Съветът, оценява представените проекти и определя с решение конкретното възнаграждение на изпълнителя, отчитайки вида на изданието, постигнатите художествени качества, степента на съответствие с техническите изисквания към проекта, като се съобразява с диапазона на заплащане, предвиден в сключения между МТС и съответния художник договор.

 **Чл. 16.** Оригиналите на приетите от Съвета проекти се предават срещу подпис на неговия секретар и се представят за утвърждаване от министъра на транспорта и съобщенията.

**Чл. 17.** Утвърдените проекти се предоставят на пощенския оператор със задължение за извършване на универсалната пощенска услуга за отпечатване по реда, предвиден в Наредба № 1 за условията и реда за издаване и пускане в употреба на пощенски марки, на пощенски продукти и на специални пощенски печати и за изваждане от употреба на пощенски марки (обн., ДВ, бр. 93 от 2006 г., посл. изм. и доп., ДВ, бр. 8 от 2024 г.).

## Раздел VІ

## ФИНАНСИРАНЕ НА СПЕЦИАЛИЗИРАНИЯ ЕКСПЕРТЕН СЪВЕТ

**ПО МАРКОИЗДАВАНЕ**

 **Чл. 18.** (1) За положения труд по извънтрудово правоотношение, на членовете на Съвета се изплаща възнаграждение в размер, посочен със заповед на министъра на транспорта, информационните технологии и съобщенията, която към датата на утвърждаване на тези правила е Заповед № РД-08-466 от 24 ноември 2009 г.

 (2) Възнаграждението по ал. 1 се изплаща на тримесечни части, съобразно броя на присъствените за всеки член участия в заседанията на Съвета.

(3)На членовете на Съвета, които са служители на администрацията на МТС, на администрацията на пощенския оператор със задължение за извършване на универсалната пощенска услуга и на „Филателен преглед” ООД, допълнителни възнаграждения за тази дейност не се изплащат.

 **Чл. 19.** Разходите за възнаграждения по чл. 18 са за сметка на бюджета на програмата, в обхвата на която попада дейността, която за 2010 г. е програма „Маркоиздаване и маркосъхранение”.

**Раздел VІІ**

**МОНИТОРИНГ**

**Чл. 20.** (1) Мониторингът по изпълнението на дейностите и процедурите, регламентирани с настоящите правила, се извършва от ресорния заместник-министър и от директора на дирекция „Съобщения”.

(2) Вътрешният контрол за изпълнение и спазване на регламентираните с настоящите правила процедури се осъществява от дирекция „Звено за вътрешен одит”.

**Чл. 21.** Ежегодно, до 31 януари на следващата календарна година, председателят на Съвета, съгласувано с ресорния заместник-министър, изготвя доклад до министъра на транспорта и съобщенията, съдържащ анализ и оценка по прилагането и спазването на настоящите вътрешни правила.

**Чл. 22.** При промяна на нормативни актове, свързани с функциите и организацията на дейността на Специализирания експертен съвет по маркоиздаване, председателят на Съвета докладва на ресорния заместник-министър и предприема необходимите действия за актуализация на настоящите правила.

##### **ЗАКЛЮЧИТЕЛНИ РАЗПОРЕДБИ**

**§ 1.** В чл. 30, ал. 1 от Вътрешните правила за реда и организацията за възлагане на обществените поръчки в Министерството на транспорта, утвърдени със Заповед № РД-08-145 от 28 април 2009 г. на министъра на транспорта, изменени със Заповед № РД-08-540 от 28 декември 2009 г. на министъра на транспорта, информационните технологии и съобщенията след думите „одобрен от Възложителя” се добавя „и в случаите на възлагане на договори за изработването на проекти на пощенски марки, на пощенски продукти и на специални пощенски печати.”

 **§ 2.** Във Вътрешните правила за сключването на консултантски договори и приемане на работата по сключени договори, утвърдени със заповед № РД-08-56 от 5 февруари2004 г. на министъра на транспорта и съобщенията, текстът на чл. 1 става чл. 1, ал. 1 и се създава ал. 2:

 „(2) Тези правила не се прилагат при сключването на договори за консултантска дейност по изработването на проектите на пощенски марки, на пощенски продукти и на специални пощенски печати.”

**§ 3.** Настоящите правила се издават на основание чл. 7, ал. 6 от Наредба № 1 за условията и реда за издаване и пускане в употреба на пощенски марки, на пощенски продукти и на специални пощенски печати и за изваждане от употреба на пощенски марки (обн., ДВ, бр. 93 от 2006 г., посл. изм. и доп., ДВ, бр. 8 от 2024 г.). и влизат в сила от датата на заповедта за утвърждаването им от министъра на транспорта и съобщенията.